২০২২–২৩ ফুটবল ক্লাব বার্সেলোনা মৌসুম
২০২২–২৩ ফুটবল ক্লাব বার্সেলোনা মৌসুম ছিল ক্লাবটির ১২৩ তম মৌসুম এবং শীর্ষ স্থানে তাদের টানা ৯২ তম মৌসুম। ঘরোয়া লিগ ছাড়াও, বার্সেলোনা এই মৌসুমের কোপা দেল রেই, স্পেনীয় সুপার কাপ, উয়েফা চ্যাম্পিয়নস লিগ (টানা ১৯ তম মৌসুমে প্রবেশ), এবং উয়েফা ইউরোপা লিগের সংস্করণে অংশগ্রহণ করছে। মৌসুমটি ১ জুলাই ২০২২ থেকে ৩০ জুন ২০২৩ পর্যন্ত সময় জুড়ে ছিল। শীতকালের বিশ্বকাপের আগে অবসর নেওয়া বার্সেলোনার ডিফেন্ডার হেরার্দ পিকের এটাই শেষ মৌসুম। পিকে বার্সেলোনার সাথে ১৫টি মৌসুম কাটিয়েছেন এবং ক্লাবের সাথে ৩০টি অফিসিয়াল শিরোপা জিতেছেন। এরপর, অধিনায়ক সের্হিও বুস্কেৎস্ ঘোষণা করেন যে তিনি বার্সেলোনার সাথে আঠারো বছরে ৩২টি শিরোপা জিতার পর মৌসুমের শেষে ক্লাব ছেড়ে যাবেন। ক্লাবের হয়ে উনিশটি শিরোপা জিতে এগারো বছর পর বার্সেলোনায় জর্দি আলবার শেষ মৌসুমও ছিল এটি। ১৫ জানুয়ারি ২০২৩-এ বার্সেলোনা স্পেনীয় সুপার কাপ ফাইনালে রিয়াল মাদ্রিদকে ৩–১ গোলে পরাজিত করে ২০২১ সালের পর তাদের প্রথম শিরোপা জিতে নেয়। ১৪ মে ২০২৩-এ বার্সেলোনা চারটি ম্যাচ হাতে রেখে গাণিতিকভাবে তাদের ২৭তম (২০১৮–১৯ মৌসুমের পর প্রথম) লা লিগা শিরোপা জিতেছে।